
Ministru kabineta sēdes protokollēmums

Informatīvais ziņojums "Par rīcības plānu administratīvā sloga mazināšanai nekustamo īpašumu attīstīšanas jomā"

· 1. Pieņemt zināšanai iesniegto informatīvo ziņojumu (turpmāk - Rīcības plāns).
· 2. Rīcības plānā norādītajām atbildīgajām institūcijām (turpmāk – plāna īstenošanā iesaistītās institūcijas) nodrošināt Rīcības plānā ietverto pasākumu ieviešanu noteiktajos termiņos atbilstoši atbildības jomām.
· 3. Rīcības plānā paredzēto pasākumu īstenošanu 2024.gadā atbildīgajās institūcijas nodrošina tām piešķirto valsts budžeta līdzekļu ietvaros. Jautājumu par papildu valsts budžeta līdzekļu piešķiršanu Rīcības plānā paredzēto pasākumu īstenošanai 2025. gadā un turpmākajos gados skatīt likumprojekta "Par valsts budžetu 2025. gadam un budžeta ietvaru 2025., 2026. un 2027. gadam" sagatavošanas un izskatīšanas procesā kopā ar visu ministriju un citu centrālo valsts iestāžu iesniegtajiem prioritāro pasākumu pieteikumiem, ievērojot valsts budžeta finansiālās iespējas. Ja valsts budžeta likumprojekta sagatavošanas procesā papildu valsts budžeta finansējums Rīcības plānā iekļauto pasākumu īstenošanai netiek piešķirts vai tiek piešķirts daļēji, tad atbildīgās institūcijas nodrošina, ka tiek īstenoti tie Rīcības plānā paredzētie pasākumi, kurus var nodrošināt piešķirto valsts budžeta līdzekļu ietvaros.
· 4. Rīcības plāna īstenošanā iesaistītajām institūcijām līdz 2025.gada līdz 1. martam sagatavot un iesniegt Ekonomikas ministrijai informāciju par pasākumu, kuriem izpildes termiņš ir noteikts līdz 2024.gada 31.decembrim, izpildi, kā arī līdz 2026. gada 1. martam – informāciju par pasākumu, kuriem izpildes termiņš ir noteikts līdz 2025.gada 31.decembrim, izpildi.
· 5. Ekonomikas ministrijai sagatavot un ekonomikas ministram līdz 2026. gada 1. jūnijam  iesniegt noteiktā kārtībā Ministru kabinetā informatīvo ziņojumu ar gala ietekmes izvērtējumu par Rīcības plāna pasākumu īstenošanu.
· 6. Ekonomikas ministrijai sadarbībā ar Valsts kanceleju līdz šā gada 1.maijam apkopot un izvērtēt informatīvā ziņojuma saskaņošanas procesā iesniegtos jaunus priekšlikumus administratīvā sloga mazināšanai nekustamā īpašuma attīstīšanas procesos. Par izvērtēšanas rezultātiem un nepieciešamo rīcību informēt Ministru kabinetu.

